Gyðingurinn Páll . Nýjustu viðhorf í rannsóknum á postulanum og gyðinglegu samhengi hans Útdráttur Í greininni eru kynntar nýjar áherslur í rannsóknum á Páli postula í gyðinglegu samhengi hans . Gefið er almennt yfirlit yfir rannsóknarsöguna í þessu tilliti , einkum í ljósi þeirra andgyðinglegu viðhorfa sem hafa átt stóran þátt í því að móta hefðbundinn skilning á Páli og boðskap hans . Kynntar eru þær áherslur sem nefndar hafa verið „ hið nýja viðhorf til Páls “ ( e. The New Perspective on Paul ) og voru áberandi á síðari hluta 20. aldar og eru nokkuð áberandi enn í dag . En meginþungi greinarinnar liggur í kynningu á enn nýrra viðhorfi sem ýmist er nefnt „ hið róttæka nýja viðhorf “ ( e. The Radical New Perspective ) eða „ Páll innan gyðingdóms “ ( e. Paul within Judaism ) , en það viðhorf hefur verið að sækja í sig veðrið á undanförnum árum , einkum í Bandaríkjunum og á Norðurlöndum . Samkvæmt þessu viðhorfi yfirgaf Páll hvorki gyðingdóm né hafnaði honum , heldur var hann ávallt gyðingur , jafnvel eftir að hann tók trú á Jesú sem messías , og hann ritaði bréf sín inn í gyðinglegt samhengi 1. aldar . M.ö.o. , samhengi boðskapar hans var ekki „ kristið “ í þeim skilningi að það hafi verið eitthvað annað en gyðinglegt — kristindómurinn var ekki til sem slíkur á tímum Páls .